**Predkladacia správa**

Návrh nariadenia vlády Slovenskej republiky, ktorým sa ustanovuje maximálna intenzita investičnej pomoci a výška investičnej pomoci v jednotlivých regiónoch Slovenskej republiky (ďalej len „nariadenie vlády“) sa predkladá ako iniciatívny návrh.

Predložený návrh nariadenia vlády zosúlaďuje maximálnu intenzitu investičnej pomoci s mapou regionálnej pomoci na roky 2014 - 2020 schválenou podľa bodu 172 Usmernení o regionálnej štátnej pomoci na roky 2014 - 2020. Podľa uvedených usmernení je maximálna intenzita pomoci určená podľa HDP na obyvateľa k priemeru Európskej únie, a nie vo vzťahu k miere nezamestnanosti v Slovenskej republike.

Navrhovaná právna úprava má pozitívny aj negatívny vplyv na rozpočet verejnej správy, pozitívny vplyv na podnikateľské prostredie, má pozitívne sociálne vplyvy, nemá žiadny vplyv na informatizáciu spoločnosti a životné prostredie.

Predložený návrh nariadenia vlády je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Predloženým návrhom nariadenia sa zároveň navrhuje zrušiť nariadenie vlády Slovenskej republiky č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónoch Slovenskej republiky v znení nariadenia vlády Slovenskej republiky č. 43/2013 Z. z. a nariadenia vlády Slovenskej republiky č. 186/2014 Z. z.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania a na rokovanie Legislatívnej rady vlády Slovenskej republiky sa predkladá bez rozporov.